b"\n_START_ARTICLE_\nFra Bartolomeo\n_START_PARAGRAPH_\nFra Bartolomeo eli Fra Bartolommeo (di Pagholo) (1472 \xe2\x80\x93 1517), alkuper\xc3\xa4iselt\xc3\xa4 kutsumanimelt\xc3\xa4\xc3\xa4n Baccio della Porta, oli italialainen renessanssitaiteilija, joka keskittyi l\xc3\xa4hes yksinomaan uskonnollisiin aiheisiin.\n_START_SECTION_\nEl\xc3\xa4m\xc3\xa4\n_START_PARAGRAPH_\nBaccio oli kotoisin Toskanasta, Savignano di Praton pikkukaupungista. H\xc3\xa4n sai lis\xc3\xa4nimen Baccio della Porta, koska h\xc3\xa4nen kotinsa oli l\xc3\xa4hell\xc3\xa4 kaupunginporttia. H\xc3\xa4n opiskeli aikansa maalareiden, mm. Cosimo Rossellin oppipoikana kaksitoistavuotiaasta asti._NEWLINE_1490-luvulla h\xc3\xa4n vieh\xc3\xa4ttyi Girolamo Savonarolan ajatuksista, ett\xc3\xa4 taiteen ainoa hyv\xc3\xa4ksytt\xc3\xa4v\xc3\xa4 tarkoitus on kertoa lukutaidottomalle rahvaalle Raamatun tapahtumista. H\xc3\xa4nest\xc3\xa4 tuli dominikaanien maallikkoveli vuonna 1500, ja h\xc3\xa4n otti nimen Fra Bartolomeo (Veli Bartolomeo). H\xc3\xa4n keskeytti maalaamisen useaksi vuodeksi, kunnes h\xc3\xa4net vuonna 1504 m\xc3\xa4\xc3\xa4r\xc3\xa4ttiin kuuliaisuusteht\xc3\xa4v\xc3\xa4n\xc3\xa4 ty\xc3\xb6pajan esimieheksi. Silloin h\xc3\xa4n alkoi maalata Pyh\xc3\xa4n Bernhardin n\xc3\xa4ky\xc3\xa4 Bernando Biancon perheen kappeliin. Pian t\xc3\xa4m\xc3\xa4n j\xc3\xa4lkeen Rafael muutti Firenzeen ja yst\xc3\xa4vystyi maallikkoveljen kanssa. Fra Bartolomeo oppi perspektiivin k\xc3\xa4ytt\xc3\xb6\xc3\xa4 nuoremmalta taiteilijalta, kun taas Rafael sai vaikutteita v\xc3\xa4rien k\xc3\xa4ytt\xc3\xb6\xc3\xb6n.\n_START_SECTION_\nTaide\n_START_PARAGRAPH_\nFra Bartolomeon nuoruudent\xc3\xb6iss\xc3\xa4 n\xc3\xa4kyy Rossellin toisen oppilaan Piero di Cosimon vaikutus. Uskonnollisen her\xc3\xa4tyksen j\xc3\xa4lkeen tyyli muuttuu. Bartolomeo sai Rafaelilta vaikutteita perspektiivin lis\xc3\xa4ksi valon ja varjon kuvaamisesta._NEWLINE_Bartolomeon aikalaiset arvostelivat h\xc3\xa4nt\xc3\xa4 liian pienten ihmishahmojen ja kaikkialla roikkuvien kaapumaisten kauniisti laskostuvien viittojen kuvaamisesta. Kritiikist\xc3\xa4 \xc3\xa4rsyyntyneen\xc3\xa4 Bartolomeo teki kaksi maalausta puolialastomista miehist\xc3\xa4: Evankelista Markus ja Pyh\xc3\xa4n Sebastianin k\xc3\xa4rsimys. Kerrotaan, ett\xc3\xa4 j\xc3\xa4lkimm\xc3\xa4ist\xc3\xa4 pidetiin liian realistisena k\xc3\xa4rsimyksen kuvaajana, ja se piti poistaa nunnaluostarin kappelista. Vuonna 1511 h\xc3\xa4n maalasi Carondelet'n alttaritaulun, jossa hahmojen kuvauksessa n\xc3\xa4kyy selke\xc3\xa4sti Leonardon vaikutus hahmojen kolmiulotteisessa kuvauksessa."